kardosdrur/scandi-wiki huggingface dataset:
Unleashed in the East

Unleashed in the East er det første livealbum af det britiske heavy metal-band Judas Priest, som blev indspillet til deres optræden i Tokyo, Japan gennem deres Hell Bent for Leather turné i 1979. De udgav albummet samme år i oktober. 

Dette var deres første album med produceren Tom Allom, som kom til at producere alle deres efterfølgende albums til og med Ram It Down fra 1988.

Rygter om albummet 
Der har gennem årerne været en del rygter om Unleashed in the East var et ægte livealbum, da det er påstået at det meste, hvis ikke det hele, af Rob Halfords vokal var indspillet i studiet sammen med guitarspor af Glenn Tipton og K.K. Downing. Faktisk siger et rygte at hele albummet blev indspillet i studiet, og ved hjælp af lydeffekter havde man imiteret et publikum. Glenn Tipton har dog afvist disse påstande, men indrømmede at noget af Rob Halfords vokal var blevet hævet i studiet, da han under optrædenden havde influenza, og nogle få guitarpassager også var blevet indspillet i studiet. Der gik også et rygte om at albumsomslaget var et foto taget fra en optræden i Queensway Hall, Dunstable, England og ikke den fra Tokyo i Japan.

Genudgivelse 
Unleashed in the East blev genudgivet som cd i 2001 med fire bonusspor som var "Rock Forever," "Delivering the Goods," "Hell Bent for Leather" og "Starbreaker." Tre af sporerne kom fra deres forrige album Killing Machine. Disse spor var dog allerede før genudgivelsen med på en sjælden japansk udgave af albummet ved navn Priest In The East, og var blevet indspillet på samme tid som de andre ni originale numre. To andre sange var også indspillet til den samme koncert, men var kun mulige som B-sides på forskellige singler: "Evil Fantasies" var med på "Living After Midnight" sammen med "Delivering the Goods." Sporerne "Beyond The Realms of Death," "Rock Forever" og "Hell Bent for Leather" blev trykt sammen på en speciel live ep, der i begyndelsen fulgte med på den britiske udgivelse af "Unleashed In The East." Der er også en britisk kassette fra 1979 med tolv sange: "Delivering the Goods", "Hell Bent for Leather" og "Beyond the Realms of Death" samt de originale ni spor.

Spor 
Alle sangene er skrevet af Rob Halford, K.K. Downing og Glenn Tipton medmidre andet står noteret.
 "Exciter" (Halford, Tipton) – 5:38
 "Running Wild" (Tipton) – 2:53
 "Sinner" (Halford, Tipton) – 7:31
 "The Ripper" (Tipton) – 2:44
 "The Green Manalishi (With The Two Pronged Crown)" (Peter Green) – 3:16
 "Diamonds & Rust" (Joan Baez) – 3:30
 "Victim of Changes" (Al Atkins, Halford, Downing, Tipton) – 7:12
 "Genocide" – 7:19
 "Tyrant" (Halford, Tipton) – 4:32

Japanske version/ Bonusspor på genudgivelsen fra 2001 
"Rock Forever" – 3:27
 "Delivering the Goods" – 4:07
 "Hell Bent for Leather" (Tipton) – 2:40
 "Starbreaker" – 6:00

Musikere 
Rob Halford – Vokal
K.K. Downing – Guitar
Glenn Tipton – Guitar
Ian Hill – Bas
Les Binks – Trommer

Album fra 1979
Judas Priest-album
Livealbum fra 1979
Aspefloden

Aspefloden eller Gave d'Aspe er et vandløb i de vestlige Pyrenæer. Den afvander Aspedalen, én af de tre dale i Det høje Béarn. 
Ordet gave bruges i egnene ved de vestlige pyrenæer som betegnelse for et vandløb.

Dens kilder ligger i Aspe-kedeldalen ved foden af Aspebjerget (2 643 m), tæt på den spanske grænse og lidt vest for Somportpasset. Floden danner tilløb til Ossaufloden i Oloron-Sainte-Marie, hvorved Oloronfloden opstår.

Det samlede afvandingsområde for Aspe- og Lourdiosfloderne er udpeget som Natura 2000-område.

De vigtigste tilløb 
Tilløb, der kommer fra øst og altså fra højre, betegnes med (H), mens de fra vest betegnes (V)
 (V) Bækken d'Espélunguère, 3,4 km
 (H) Bækken d'Arnousse, 5,2 km
 (H) Vandløbet Larry, 4,6 km
 (V) Baraletfloden, 7 km
 (H) Vandløbet Sescoué, 8,8 km .
 (V) Béloncefloden, 8,5 km
 (H) Vandløbet Sadum, 5,9 km
 (H) Vandløbet Escuarpe, 5,4 km
 (V) Lescunfloden, 12,6 km
 (H) Vandløbet Berthe, 8,8 km
 (V) Vandløbet Malugar, 7 km
 (V) Vandløbet Osse, 5,6 km
 (H) Vandløbet Gabarret eller Aydiusfloden, 12,6 km
 (V) Vandløbet Apous, 3,9 km
 (H) Vandløbet Barrescou, 9,7 km
 (V) Vandløbet Lourdios, 20,8 km
 (H) Vandløbet Ourtau, 12,8 km
 (H) Vandløbet Arrigouli eller Branas

Noter

Se også 
 Paufloden

Eksterne links 

 (fr) Gave d'Aspe (Sandre)

Béarn
Pyrénées-Atlantiques
Floder i Frankrig
Sofie Sarbo

Sofie Sarbo (født 13. marts 1979) er en dansk autodidakt udøverne scenekunstner, instruktør, manuskriptforfatter, dramalærer og yogainstruktør.

Sofie Sarbo er uddannet lærer fra Zahles Seminarium 2007 i bl.a. dansk og musik. Hun har siden 2003 været instruktør på Nyborg Voldspils forårsforestilling. Før det var hun involveret i Espergærde Ungdomsskole både på og bagved scenen.

Sofie Sarbo har spillet med i amatørforestillinger, bl.a. på Espegærde Ungdomsskole og på Nyborg Vold, hvor hun i 2006 var med i opsætning af Atlantis. I 2008 spillede hun med i Spaniolerne i Nyborg, en historisk forestilling om spaniernes flugt fra Nyborg og Danmark i 1808.

Siden 2016 har Sofie Sarbo været en del af den kreative duo Schultz & Sarbo , som har lavet forestillinger om moderne kvindeliv, en fotoudstilling på Filosoffen i Odense og julekalender på youtube.com . Derudover er Sofie Sarbo også performeren Fibbe D, som både laver dramaworkshops, yogaworkshops, juleforestillinger og meget mere.

Forestillinger med Sofie Sarbo som instruktør 
 Audition (the musical), 2001; Skrevet af Sofie Sarbo, Espergærde Ungdomsskole.
 Brylcreme og Højehæle, 2003; Skrevet af Sofie Sarbo, Nyborg Voldspil.
 Klar scene, 2004; Skrevet af Sofie Sarbo, Nyborg Voldspil.
 Faldne engle, 2005; Skrevet af Thomas Høg, Nyborg Voldspil.
 Verden venter, 2006; skrevet af Thomas Høg m.fl., Nyborg Voldspil.
 Gummi T (the musical),2007; Lavet til musical af Morten Mathiesen, Nyborg Voldspil.
 Klods Hans (the singing goatrider), premiere d. 3/4 2008; Lavet til musical af Jais Larsen, Frank Nielsen, Mikkel Hansen og Sofie Sarbo, Nyborg Voldspil. I denne musical "Klods Hans – the singing goatrider" har Sofie Sarbo i samarbejde med Mikkel Hansen både fornyet og lavet helt nye sange til den oprindelige forestilling fra Espergærde Ungdomsskole.
 Faldne engle, 2009; Skrevet af Thomas Høg, Efterskolen ved Nyborg.
 Oliver, 2010; Lionel Barts musicalversion af Charles Dickens legendarisk roman om Oliver Twist har premiere på Nyborg Vold den 28/7 2010. Det er Sofie Sarbos første år som instruktør på Danmarks ældste friluftsscene.

Kilder og henvisninger 

Sceneinstruktører fra Danmark
Russiske SFSR

Russiske SFSR, Russiske Socialistiske Føderative Sovjetrepublik () var den største af femten republikker i Sovjetunionen, og også den med flest indbyggere. Da Sovjetunionen blev opløst, blev Russiske SFSR til en del af det nuværende Rusland. Hovedstaden i republikken var Moskva, som også var hovedstad for Sovjetunionen.

Sovjetrepublik blev oprettet 7. november 1917. 10. juli 1918 blev den sovjetiske forfatning vedtaget. Republikken blev en del af Sovjetunionen i 1922, og blev formaliseret i den sovjetiske grundlov 1924. Begrebet Bolsjevik-Rusland bliver ofte brugt om perioden 1917-1922. I officielle russiske dokumenter fra den tid, blev republikken kaldt en russisk republik () og en sovjetisk republik ().

Nikita Khrusjtjov overførte Krim fra Russiske SFSR til Ukrainske SSR i 1955.

Russiske SFSR var en del af Sovjetunionen frem til 12. december 1991, 14 dage før Sovjetunionen ophørte med at eksistere. Efter Sovjetunionens opløsning gennemgik Russiske SFSR flere reformer. Republikken fik navnet "Den Russiske Føderation" under præsident Boris Jeltsin.

Kilder 

Socialistiske Sovjetrepublikker
SFSR
Etableret i 1917
Ophørt i 1993
Sun-Air of Scandinavia

SUN-AIR er et dansk flyselskab startet i 1978 af ejeren Niels Sundberg. SUN-AIR er i de sidste 28 år ekspanderet til en betydelig operatør inden for flere felter. Bedst kendt er nok det franchisesamarbejde med British Airways, som siden 1996 har medført, at alle ruteflyvninger sker i British Airways-regi, ligesom alle fly fremstår i British Airways-bemaling. 

SUN-AIRs base er Jylland. Fra Billund Lufthavn beflyver de en række regionale ruter til udlandet. Rutenettet er primært tilpasset forretningssegmentets ønsker om direkte forbindelser fra de tre lufthavne til større byer i udlandet.

Flytyper 
 Jetstream 32, som maksimalt flyver 510 km/t, medtager op til 18 passagerer og har en besætning på 3. 
 Dornier 328, som maksimalt flyver 620 km/t, medtager 32 passagerer og har en besætning på 3.
 Fairchild Dornier 328JET, som maksimalt flyver 720 km/t, medtager 32 passagerer og har en besætning på 3.
 Hawker 800XP, som maksimalt flyver 870 km/t, medtager 8 passagerer og har en besætning på 2.

Eksterne henvisninger 

 Officiel hjemmeside

Flyselskaber i Danmark
Etableret i 1978
Virksomheder i Billund
Ahr

Ahr er en flod i de tyske delstater Nordrhein-Westfalen og Rheinland-Pfalz, og en af Rhinens bifloder fra venstre med en længde på 86 km. Den har sit udspring i en højde på 520 meter over havet i Blankenheim i Eifelbjergene, i kælderen på et bindingsværkshus nær slottet i Blankenheim. Efter 18 km krydsar den grænsen fra Nordrhein-Westfalen og Rheinland-Pfalz.

Ahr løber gennem byerne Schuld, Altenahr og Bad Neuenahr-Ahrweiler. Mellem Remagen og Sinzig (syd for Bonn) omkring 50 meter over havet, munnder den ud i Rhinen. Ahr har et fald på 0,4 % i det nedre område og 0,4-0,8 % i den øvre del.

Ahr og dens bifloder afvander den østlige del af Eifel, og har et afvandingsområde på cirka 900 km². Ahr har disse tilløb (fra udmundingen til kilden): Harbach, Hellenbach, Bachemer Bach, Leimersdorfer Bach, Liersbach, Vischelbach, Sahrbach, Kesselinger Bach, Armuthsbach, Dreisbach, Eichenbach, Adenauer Bach, Trierbach og Ahbach.

Oversvømmelserne juli 2021 
Ahr og dens bifloder var det hårdest ramte område under oversvømmelseskatastrofen i 2021, hvor mindst 184 mistede livet i Tyskland.

Eksterne henvisninger 

 Ahrweine
 Ahr-2000 

Rhinens bifloder
Floder i Nordrhein-Westfalen
Floder i Rheinland-Pfalz
Guds hånd

Guds hånd (spansk: Mano de Dios) omhandler den situation hvor Diego Maradona, under en kvartfinale ved VM i fodbold i 1986 i kampen mellem England og Argentina, ulovligt tager hånden til hjælp og scorer på den engelske målmand Peter Shilton. Kampen blev spillet den 22. juni 1986 i Mexico City på Estadio Azteca. Argentina vandt kampen 2-1 og godkendelsen af målet blev af mange englændere et symbol på rivaliseringen mellem de to lande.

Efter sin tvivlsomme scoring mod England forklarede Maradona, at målet blev lavet af "Guds hånd", og erkendte dermed indirekte at målet ikke var scoret på ærlig vis. Siden blev ordene en del af den moderne fodboldhistorie.

Undskyldning 
Torsdag den 31. januar 2008 undskyldte Maradona for sin ugerning over for den engelske avis The Sun. "Hvis jeg kunne undskylde og rejse tilbage og ændre historien, ville jeg gøre det. Men målet tæller stadig. Argentina blev verdensmestre, og jeg var den bedste spiller i verden."

Eksterne henvisninger 
 Video af målet scoret af Guds hånd fra YouTube
 Maradona indrømmer at have brugt hånden
 The Hand Of God af Chris Hunt, udgivet i The Times, juni 2006.

Noter 

Fodboldens historie
Fodbold i Argentina
Fodbold i 1986
Universitetet i N'Djamena

Universitetet i N'Djamena (fransk: Université de Ndjamena) er Tchads ledende institution for højere uddannelse. Det blev etableret i 1971, da som University of Chad, og skiftede til dagens navn i 1994. Universitetet var beregnet til 4000 studenter, men i dag har det 6000 studenter.

Links 
 N'Djamena University – Officielt websted

Universiteter
Uddannelsesinstitutioner i Tchad
Etableret i 1971
Erft

Erft er en flod i  den tyske delstat Nordrhein-Westfalen, og en af Rhinens bifloder  fra venstre. Den har sit udspring i Eifel, nær Nettersheim og den munder ud i Rhinen ved Neuss. Floden er 103 km lang, hvilket er meget kortere end den oprindelig var, idet et åbent brunkulsleje i Hambacher Loch har nødvendiggjort en ændring af flodlejet.

Erft har givet navn til byen Erftstadt, som den løber igennem, og til kreisen Rhein-Erft-Kreis. Den løber gennem byerne Bad Münstereifel, Euskirchen, Bergheim, Bedburg og Grevenbroich.

Bifloder 
Fra kilden til udmunding
 

Rhinens bifloder
Floder i Nordrhein-Westfalen
Storbytosse

Storbytosse er en nedsættende betegnelse for et medlem af partiet Ny Alliance.
Begrebet blev introduceret i efteråret 2007 i en leder af Rune Lykkeberg i Dagbladet Information,
men skal være opfundet af en kvindelig københavnsk politiker.
Med storbytosse refereres til at partiets vælgere hovedsageligt er bosiddende i storbyerne.

Storbytosse er afledt af landsbytosse, der er et begreb, der bl.a. er anvendt om flere medlemmer af Dansk Folkeparti, der har raget uklar med partiets linje.

Kilder og eksterne henvisninger

Ord og vendinger
Batha

Batha er en af de 22 regioner i Tchad, med placering centralt i landet. Regionens hovedby er Ati. Regionen består af det som tidligere var præfekturet Batha.

Inddeling 
Batha-regionen er inddelt i tre departementer:

Demografi 
Regionen havde en befolkning på 288.074 indbyggere i 1993, hvoraf 244.010 var fastboende (ruralt 207.997, urbant 36.017) og 44.064 nomader. De vigtigste etnisk-sproglige grupper er arabere (33,62 %), bilalaer (18,11 %), kukaer (15,71 %), masaliter (5,73 %) og mesmédjéer (5,61 %).

Tchads regioner
Borkou-Ennedi-Tibesti

Borkou-Ennedi-Tibesti (BET) var en af de 18 regioner i Tchad. Regionens hovedby var Faya-Largeau. Regionen bestod af det som tidligere var præfekturet Borkou-Ennedi-Tibesti. I februar 2008 blev regionen delt i tre regioner; Borkou, Ennedi og Tibesti.

Demografi 
Regionen havde en befolkning på 70.603 indbyggere i 1993, hvoraf 59 479 var fastboende og 11.124 nomader. De vigtigste etnisk-sproglige grupper er dazaere (55,96 %), tedaere (22,63 %), zaghawaere (10,17 %) og arabere (2,57 %).

Tchads regioner
Chari-Baguirmi

Chari-Baguirmi er en af de 22 regioner i Tchad. Regionens hovedby er Massenya. Regionen består af dele af det som tidligere var præfekturet Chari-Baguirmi (underpræfekturerne Massenya og Bousso, og dele af underpræfekturet N'Djamena).

Inddeling
Chari-Baguirmi-regionen er inddelt i tre departementer:

Demografi
De vigtigste etnisk-sproglige grupper er arabere (mere end 33 %), Fulaer, Barmaer, Kanurier og Ngambayer.

Tchads regioner
Tupelo

Tupelo er en by i staten Mississippi, USA. Indbyggertal i 2006 var 36.000. Første gang Tupelo var med i en folketælling var i 1870 med et indbyggertal på 618.

I 1934 fik Tupelo, som den første by i dalen, elektrisk lys. Elektriciteten blev leveret af det statslige udviklingsselskab "Tennessee Valley Authority" (TVA). I 1935 aflagde præsident Franklin D. Roosevelt Tupelo et visit for at markere byens status som "First TVA City".

Elvis Presley 

Tupelo er kendt som fødeby for Elvis Aaron Presley, der blev født i et fattigt arbejderhjem på Old Saltillo Road i East Tupelo den 8. januar 1935 af Gladys (mor) og Vernon (far). Elvis' tvillingebroder, Jesse Garon Presley, døde i fødslen. I 1948 flyttede Elvis med sine forældre til Memphis, Tennessee.

En af de bedst kendte koncerter fra Elvis Presleys allertidligste periode fandt sted i Tupelo i juni 1956. Koncerten blev afviklet på "Mississippi-Alabama State Fair & Dairy Show" og er siden blevet kendt som "Elvis Presley Homecoming Show".

Elvis' fødehjem, et to-rums træhus bygget af Vernon Presley, er i dag indrettet som museum med offentlig adgang. Museet er med et årligt besøgstal på over 100.000 det centrale omdrejningspunkt i byens turisme. Nær museet er der rejst en bronze-statue i naturlig størrelse, der forestiller Elvis, da han som 13-årig flyttede fra byen.

Se også 
 Elvis Presleys mange adresser

Links 
 Byens hjemmeside

Referencer

Henvisninger 

Elvis Presley
Byer i Mississippi
Guéra

Guéra er en af de 22 regioner i Tchad. Regionens hovedby er Mongo. Regionen består af det som tidligere var præfekturet Guéra.

Inddeling
Guéra-regionen er inddelt i to departementer:

Demografi
Regionen havde en befolkning på 306.653 indbyggere i 1993, hvoraf 263.843 var fastboende (ruralt 219 884, urbant 43.959) og 42.810 nomader. De vigtigste etnisk-sproglige grupper er hadjeraiere (66,18 %) og arabere (21,11 %).

Tchads regioner
Hadjer-Lamis

Hadjer-Lamis er en af de 22 regioner i Tchad, med placering sydvest i landet. Regionens hovedby er Massakory. Regionen består af dele af det som tidligere var præfekturet Chari-Baguirmi (underpræfekturerne Bokoro og Massakory, og dele af underpræfekturet N'Djamena).

Inddeling
Hadjer-Lamis-regionen er inddelt i tre departementer:

Tchads regioner
Kanem

Kanem er en af de 22 regioner i Tchad. Regionens hovedby er Mao. Regionen tilsvarer det som tidligere var præfekturet Kanem.

Inddeling
Kanem-regionen er inddelt i to departementer:

Demografi
Regionen havde en befolkning på 280.804 indbyggere i 1993, hvoraf 269.846 var fastboende (ruralt 239 104, urbant 30.742) og 10.956 nomader. De vigtigste etnisk-sproglige grupper er dazaer (48,25 %), kanembuer (40,54 %) og arabere (4,97 %).

Tchads regioner
Lac

Lac er en af de 22 regioner i Tchad. Regionens hovedby er Bol. Regionen består af det som tidligere var præfekturet Lac.

Inddeling
Lac-regionen er inddelt i to departementer:

Demografi
Regionen havde en befolkning på 248.226 indbyggere i 1993. De vigtigste etnisk-sproglige grupper er kanembuer (mere end 66 %) og budumaer (mere end 18 %).

Tchads regioner
Logone Occidental

Logone Occidental er en af de 22 regioner i Tchad. Regionens hovedby er Moundou. Regionen består af det som tidligere var præfekturet Logone Occidental.

Inddeling
Logone Occidental-regionen er inddelt i tre departementer:

Demografi
Regionen havde en befolkning på 455.140 indbyggere i 1993. Mere end 90 % af regionens indbyggere er af den etniske gruppe ngambai.

Tchads regioner
Logone Oriental

Logone Oriental er en af de 22 regioner i Tchad. Regionens hovedby er Doba. Regionen består af det som tidligere var præfekturet Oriental Region.

Inddeling
Logone Oriental-regionen er inddelt i fire departementer:

Demografi
Regionen havde en befolkning på 440.342 indbyggere i 1993. Den vigtigste etnisk-sproglige gruppe er ngambayene, hvor over 50 % af regionens indbyggere er repræsenterede. Andre vigtige etnisk-sproglige grupper er gorene, mboumene og goulayene.

Tchads regioner
Memory Stick

Memory Stick er et bærbart Flash-lager-kortformat, udviklet af Sony i oktober 1998. I december 2006 tilføjede Sony Memory Stick PRO-HG, en højhastighedsvariant af PRO, der benyttes i HD-video og digitale kameraer.

Flash-lagre
Argen

Argen er en flod i  de tyske delstater Baden-Württemberg og Bayern og er en af Rhinens bifloder fra højre (via Bodensøen) med en længde på 78 km. Den har sit udspring hvor floderne Untere Argen (Nedre Argen) og Obere Argen (Øvre Argen) løber sammen.  Untere Argen har sit udspring øst for Missen-Wilhams og Obere Argen nordvest for Oberstaufen, begge i Allgäu. Den løber gennem byerne Wangen im Allgäu og Isny, før før den munder ud i Bodensøen ved Langenargen.

Henvisninger 

Rhinens bifloder
Floder i Bayern
Floder i Baden-Württemberg
Bodensøen
Tchads premierministre

Dette er en liste over Tchads premierministre.

 Premierministre
Lister over regeringsledere
Hissène Habré

Hissène Habré (også stavet Hissen Habré) (født 1942 i Faya Largeau, Tchad, død 24. august 2021 i Dakar, Senegal) var Tchads præsident i perioden 7. juni 1982 til 1. december 1990. Før det var han regeringschef i perioden 29. august 1978 til 23. marts 1979. Habré blev styrtet i et militærkup i 1990 og blev erstattet af præsident Idriss Déby.

Habré konsoliderede sit diktatur gennem et magtsystem baseret på korruption og vold og anslagsvis er 40.000 mennesker blevet dræbt under hans styre. Habré levede i eksil i Senegal og i september 2005 blev han begæret udleveret af en belgisk domstol med henblik på at blive stillet for retten for forbrydelser mod menneskeheden.

I maj 2016 blev han af en domstol i Senegal fundet skyldig i forbrydelser mod menneskeheden, herunder voldtægt, menneskehandel med sexslaver og for at have givet ordre til drab på 40.000 mennesker, og blev idømt fængsel på livstid. Han er det første statsoverhoved, der er blevet dømt for krænkelse af menneskerettighederne af et andet lands domstol.

Referencer 

Tchads præsidenter
Personer dømt for forbrydelser mod menneskeheden
Desireless (album)

Denne artikler omhandler albummet af Eagle-Eye Cherry. For sangeren, se Desireless.
Desireless fra 1998 er debutalbummet fra den svensk/amerikanske singer/songwriter Eagle-Eye Cherry. Albummet blev udgivet i Sverige i 1997 af det lille musik-labet Diesel. Det blev hurtigt populært og i 1998 besluttede Sony Music Entertainment at stå for ditributionen af albummet i USA. Albummet består af 12 numre.

Albummet fik platin i USA og blev solgt i over 4 millioner eksemplarer verden over.
De mest kendte sange fra albummet er singlerne "Save Tonight" og "Falling in Love Again".

Eagle-Eye Cherry modtog i 2006 en BMI-pris i London, da "Save Tonight" på daværende tidspunkt havde været spillet i radioen over 3 millioner gange.

Tracklisten er således:

 Save Tonight
 Indecision
 Comatose (In The Arms Of Slumber)
 Worried Eyes
 Rainbow Wings
 Falling In Love Again
 Conversation
 When Mermaids Cry
 Shooting Up In Vain
 Permanent Tears
 Death Defied By Will
 Desireless (Don Cherry) 
 
Album fra 1998
Album fra Sverige
Meet Kevin Johnson

"Meet Kevin Johnson" er ottende afsnit af fjerde sæson af den amerikanske tv-serie Lost, og hele seriens 77. afsnit. Det blev sendt 20. marts på American Broadcasting Company i USA og CTV i Canada. Stephen Williams har instrueret afsnittet, der er skrevet af Elizabeth Sarnoff og Brian K. Vaughan. Cynthia Watros der ikke har medvirket siden anden sæson, vender tilbage i serien.

Synopsis

På øen 
John Locke (Terry O'Quinn) fortæller sine medmennesker ved barakkerne, hvad han ved om Benjamin Linus (Michael Emerson) og Miles Straume (Ken Leung), men ingen synes at kunne følge Lockes beslutning, før Ben indskyder, at folkene fra fragtskibet vil myrde alle på øen, så snart de har ham.

Om bord på fragtskibet konfronterer Sayid Jarrah (Naveen Andrews) Michael "Kevin Johnson" Dawson (Harold Perrineau Jr.), og Michael fortæller sin historie. Med bekræftelse på at han arbejder for Ben, vælger Sayid at afsløre Michaels mission og falske identitet overfor skibets kaptajn.

På øen er Alex (Tania Raymonde), Karl (Blake Bashoff) og Danielle Rousseau (Mira Furlan) draget mod The Temple for at nå sikkerhed. Karl og Danielle bliver skudt under et baghold, hvorefter Alex med armene i vejret råber hun er Bens datter.

Flashback 
Michael og Walt Lloyd (Malcolm David Kelly) er kommet tilbage til Manhattan. Walt flytter ind hos sin farmor, og ønsker ikke kontakt med Michael, pga. han skød Ana Lucia Cortez (Michelle Rodriguez) og Libby (Cynthia Watros). Michael ender i en dybere depression, og har op til flere selvmordsforsøg der ikke lykkedes. Han sælger uret fra Jin-Soo Kwon (Daniel Dae Kim) i bytte for en pistol og patroner, og i en mørk gyde kontaktes han af Tom (M.C. Gainey). Tom informerer Michael om at hans selvmordsforsøg er håbløse, fordi øen vil tillade det, og dels at han har fået en opgave om bord på fragtskibet Kahana. Ved et senere besøg hos Tom får han bevis på at Charles Widmore (Alan Dale) har iscenesat styrtet af Oceanic Flight 815, for at holde alle andre end hamselv fra at finde øen og de overlevende. Desuden får han sin nye identitet, Kevin Johnson, og specificeret sin mission: Standse fragtskibet i at finde øen, ved at myrde alle om bord.

På dagen hvor han stiger om bord på Kahana, introduceres han af Naomi Dorrit (Marsha Thomason), og Miles indrømmer at han ved Michael lyver om sin identitet. Senere, da skibets kaptajn øjensynligt bringer illussionen om en redningsmission i dårligt lys, klargør Michael den medbragte bombe, men så snart timeren løber ud, modtager han blot en notits, "Not yet." I radiorummet kontaktes han af Ben, der overtaler ham til at smadre kommunikationsudstyret og skibsmotoren.

Trivia 
 Michael beder sin mor tage Walt, nøjagtig som han gjorde i lufthavnen før de forlod Sydney.
 Afsnittet var tæt på at ende som sæsonens finaleafsnit pga. forfatterstrejken i Hollywood.

Fodnoter

Eksterne henvisninger 
 American Broadcasting Company
 

Afsnit af Lost (sæson 4)